Mel Brooks (1926-) is ’n Amerikaanse akteur en rolprentregisseur. Hy is bekend vir sy komiese draaksteekflieks soos The Producers (1968), Blazing Saddles (1974) en High Anxiety (1978). Brooks is een van min kunstenaars wat 'n Oscar, Emmy, Tony en Grammy ontvang het. Melvin Kaminsky is op 28 Julie 1926 in Brooklyn, New York van 'n Joods gesin gebore. Hy het tydens die Tweede Wêreldoorlog in die Amerikaanse Weermag gedien. Ná die oorlog was hy 'n stand-up-komediant en later 'n skrywer vir komedie-reekse, waarvan Your Show of Shows met Sid Caesar die bekendste is. Kaminsky was van 1953 tot 1962 met Florence Baum getroud. Hulle het drie kinders gehad: Stephanie, Nicky en Eddie. Daarna was hy met die aktrise Anne Bancroft getroud (van 1964 tot haar dood aan baarmoederkanker op 6 Junie 2005). Hulle het mekaar in 1961 op 'n repetisie vir die Perry Como Variety Show ontmoet en is drie jaar later getroud. Hul seun, Max Brooks, is in 1972 gebore.